Virallinen lehti nro C 196 , 22/06/1998 s. 0009



KIRJALLINEN KYSYMYS E-3667/97 komissiolle esittäjä(t): John Iversen (PSE) (19. marraskuuta 1997) Aihe: BSE Komission päätöksellä 97/534/EU ((EYVL L 216, 8.8.1997, s. 95. )) velvoitetaan kaikki jäsenvaltiot poistamaan erityisen vaaralliset aineet ravintoketjusta. Tämä perustuu tieteellisen eläinlääkintäkomitean suositukseen, jonka mukaan tällaiset aineet pitäisi poistaa niissä maissa ja niillä alueilla, joilla BSE:n aiheuttajan (TSE) esiintymisen katsotaan olevan mahdollista. Päätöksessä todetaan ilman tarkempia todisteita, ettei mitään jäsenvaltiota voida pitää TSE-riskittömänä. Seuraavat tekijät erottavat selkeästi tanskalaisissa vientiteurastamoissa tapahtuvan teurastuksen muiden jäsenvaltioiden tilanteesta: - teurastamoissa teurastetaan vain tanskalaisia eläimiä (USA:n vientilupien takia) - scrapieta ei ole koskaan todettu ja BSE:tä on todettu vain Yhdistyneestä kuningaskunnasta tuoduissa eläimissä - liha- ja luujauhon tuonti on ollut kiellettyä vuodesta 1993 lähtien ja märehtijöistä peräisin olevien jätteiden käyttö vuodesta 1990 lähtien - BSE-tapauksista on ilmoitettava vuodesta 1992 lähtien. Tanska on näin ollen virallisesti puhdas BSE:stä eläintauteja käsittelevän kansainvälisen viraston (IOE) Animal Health Coden 3.2.13.3 artiklan mukaisesti. 1. Mitä todistettavia perusteluja komissiolla on väitteelleen, että Tanskassa on todettu potentiaalinen BSE:n riski? 2. Miksi päätökseen ei sisällytetä mahdollisuutta, että jokin jäsenvaltio 6 artiklan 4 kohdan mukaisesti voidaan julistaa puhtaaksi BSE:stä, ilman että jätetään noudattamatta EU:n eläinlääkintäpoliittista alueellistamisperiaatetta? Komission jäsenen Franz Fischlerin komission puolesta antama vastaus (10. helmikuuta 1998) Riskiaineksen käytön kieltämisestä tarttuvien spongiformisten enkefalopatioiden vuoksi 30 päivänä heinäkuuta 1997 tehdyn komission päätöksen 97/534/EY ((EYVL L 216, 8.8.1997. )) 6 artiklan 4 kohdan mukaisesti yhteisön on sovellettava määräyksien täytäntöönpanossa kansainvälisistä sopimuksista johtuvia velvoitteita. Päätöksessä ei määrätä kolmansia maita tai jäsenvaltioita koskevista poikkeuksista. Useat kolmannet maat ja jäsenvaltiot, Tanska mukaan lukien, ovat hakeneet luokitusta, jonka mukaisesti ne ovat vapaita TSE:stä (transmissible spongiform encephalopathy) tai BSE:stä (bovine spongiform encephalopathy). Komissiolla on oikeus ehdottaa vastaavan poikkeuksen myöntämistä yhdelle tai useammalle jäsenvaltiolle edellä mainitun päätöksen oikeusperustan mukaisesti. Komission pyynnöstä tieteellinen ohjauskomitea valmistelee parhaillaan yhdenmukaistettua luetteloa edellytyksistä, joiden mukaisesti kaikki TSE- ja BSE-luokitusta koskevat hakemukset arvioidaan ja joiden perusteella valtioita voidaan pyytää toimittamaan lisätietoja. Tieteellinen ohjauskomitea sai tämän luettelon valmiiksi 26. tammikuuta 1998. Tähän mennessä toimitetut lukuisat hakemukset (Tanskan hakemus mukaan lukien) voidaan nyt arvioida nopeasti. Komissio ei voi ottaa kantaa minkään yksittäisen jäsenvaltion tilanteeseen ennen kuin se on saanut tarpeelliset tieteelliset tiedot. Komissio arvioi asiaa koskevan tilanteen heti, kun nämä tiedot ovat saatavilla.